Diari Oficial de la Generalitat Valenciana


Sumari del DOGV 9094, del 27-05-2021 (2021/5925)

RESOLUCIÓ de 25 de maig de 2021, de la consellera de Sanitat Universal i Salut Pública, per la qual s'acorda la pròrroga i/o la renovació parcial de les places eventuals creades per al reforç dels recursos humans del sistema valencià de salut contra la pandèmia provocada per la Covid-19.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9094

Data del DOGV
:   27-05-2021

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2021/5925


Data del document
:   25-05-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * funcionari

RESOLUCIÓ de 25 de maig de 2021, de la consellera de Sanitat Universal i Salut Pública, per la qual s'acorda la pròrroga i/o la renovació parcial de les places eventuals creades per al reforç dels recursos humans del sistema valencià de salut contra la pandèmia provocada per la Covid-19. [2021/5925]  
Antecedents de fet  
1. A conseqüència de la declaració per l'Organització Mundial de la Salut del brot de coronavirus (Covid-19) com a emergència de salut pública d'importància internacional, el 3 de març de 2020 el ministeri competent en matèria de sanitat va emetre la recomanació de mesures extraordinàries, dirigida a les conselleries de sanitat de les comunitats autònomes, entre les quals destacaven, en relació amb els recursos humans dedicats a la prestació de l'assistència sanitària, les necessàries per a garantir la disponibilitat d'aquest col·lectiu en els serveis assistencials habituals, amb la finalitat de poder garantir una resposta adequada del sistema sanitari enfront d'aquesta malaltia.  
2. Elevada per l'Organització Mundial de la Salut en data 11 de març de 2020 la situació d'emergència de salut pública internacional a pandèmia, en l'àmbit estatal el Govern va aprovar el Reial decret 463/2020, de 14 de març, pel qual es declarava l'estat d'alarma per a la gestió de la situació de crisi sanitària ocasionada per la Covid-19. Aquest reial decret, que va ser objecte de pròrrogues successives i la vigència de les quals es va estendre fins al dia 20 de juny de 2020, inclusivament, establia mesures dirigides a reforçar el Sistema Nacional de Salut en tot el territori nacional, i destacava en aquest sentit l'objectiu d'assegurar tant el funcionament adequat dels serveis sanitaris, com la disposició plena de les autoritats civils responsables i dels empleats que presten serveis en l'àmbit de la salut pública. Així mateix preveia l'adopció de mesures per a garantir la millor distribució dels mitjans tècnics i personals.  
En el desplegament d'aquest, es van dictar diverses normes, tan estatals com a la Comunitat Valenciana, en les quals es van establir i van regular mesures que havien de desenvolupar les comunitats autònomes, amb la doble finalitat de contindre la progressió de la malaltia i reforçar el sistema de salut pública, així com d'assegurar en tot moment i en tot el territori nacional el funcionament adequat dels serveis sanitaris, i garantir l'existència de professionals suficients per a atendre totes les persones afectades mitjançant l'atenció sanitària integral a la població.  
  
3. En l'àmbit de la Comunitat Valenciana la garantia de disponibilitat d'un volum adequat de professionals per a fer front a la pandèmia en el Sistema Valencià de Salut es va materialitzar des de finals de febrer de 2020 en l'elaboració i l'aplicació de diferents estratègies, inclosa la pròpia de l'àmbit de salut pública, que van donar lloc a l'autorització de llocs de caràcter eventual per a la prestació de serveis determinats de naturalesa temporal, conjuntural o extraordinària, en els quals es van realitzar múltiples nomenaments a conseqüència d'una acumulació de tasques excepcional i sense precedents.  
4. En data 15 de maig de 2020, la consellera de Sanitat Universal i Salut Pública va dictar una resolució per la qual s'acordava l'adopció de mesures relatives al personal al servei de les institucions sanitàries del Sistema Valencià de Salut de la Comunitat Valenciana, amb motiu de la pandèmia provocada per la Covid-19, en la qual es van prorrogar totes les places eventuals creades i els nomenaments de personal de caràcter eventual formalitzats o prorrogats des del 28 de febrer de 2020, amb la finalitat de continuar cobrint les necessitats originades per la crisi sanitària derivada de la pandèmia, fins al 30 de novembre de 2020, i es va preveure la possibilitat d'una nova prolongació d'aquests llocs i nomenaments eventuals d'acumulacions de tasques si la situació ho aconsellava.   
5. Una vegada finalitzada la declaració del primer estat d'alarma, es va aprovar el Reial Decret llei 21/2020, de 9 de juny, de mesures urgents de prevenció, contenció i coordinació per a fer front a la crisi sanitària ocasionada per la Covid-19. Aquesta norma exigeix que les administracions públiques vetlen per garantir la disponibilitat suficient de professionals sanitaris amb capacitat de reorganització d'acord amb les prioritats que es presenten, en particular en els àmbits de prevenció i control de la malaltia, diagnòstic primerenc d'aquesta, atenció a les persones afectades i vigilància epidemiològica. La capacitat de resposta en aquest sentit ha de reflectir-se en els plans de contingència corresponents.  
L'esmentat reial decret llei ha sigut convalidat i tramitat com a projecte de llei, i ha donat lloc a la Llei 2/2021, de 29 de març, de mesures urgents de prevenció, contenció i coordinació per a fer front a la crisi sanitària ocasionada per la Covid-19.  
6. Malgrat totes les mesures adoptades, havent-se produït en l'últim trimestre de l'any un repunt important de la transmissió del virus, en previsió d'evitar un risc potencial de col·lapse del sistema assistencial, es va aprovar en l'àmbit estatal el Reial decret 926/2020, de 25 d'octubre, pel qual es declara l'estat d'alarma per a contindre la propagació d'infeccions causades pel SARSCoV-2, i la pròrroga d'aquest, publicada mitjançant la de 29 d'octubre de 2020, del Congrés dels Diputats, per la qual s'ordena la publicació de l'Acord d'autorització de la pròrroga de l'estat d'alarma declarat pel reial decret esmentat, que el va estendre fins al dia 9 de maig de 2021.  
7. En data 24 de novembre de 2020, la consellera de Sanitat Universal i Salut Pública va dictar una resolució per la qual s'acordava l'adopció de mesures per a garantir la capacitat del Sistema Valencià de Salut de la Comunitat Valenciana en matèria de recursos humans, enfront de la pandèmia provocada per la Covid-19, per la qual es van prorrogar totes les places eventuals creades i els nomenaments temporals de personal de caràcter eventual de naturalesa estatutària per acumulació de tasques formalitzats o prorrogats des del 15 de maig de 2020 fins al 30 de novembre de 2020, amb la finalitat de continuar cobrint les necessitats originades per la crisi sanitària derivada de la pandèmia, fins al 31 de maig de 2021, i es preveia la possibilitat d'una nova prolongació d'aquests llocs i nomenaments eventuals d'acumulacions de tasques si la situació ho aconsellava.   
8. Vista l'evolució favorable de la pandèmia en el moment actual, amb una sensible reducció del nombre de contagis vinculables als avanços en el procés de vacunació massiva però existint encara la possibilitat de brots, per l'evolució incerta de la pandèmia, és procedent, per això, el manteniment de la situació d'emergència, en tant que no declare el Govern, de manera motivada i d'acord amb l'evidència científica disponible, la finalització de la situació de crisi sanitària ocasionada per la Covid-19; es valora la procedència d'efectuar la pròrroga i/o renovació dels llocs destinats a assegurar el reforç del personal de les institucions sanitàries de la Conselleria de Sanitat Universal i Salut Pública, en la mesura en què les necessitats assistencials i epidemiològiques es preveu que el pogueren requerir, per tant, de manera parcial i ajustada a les circumstàncies previsibles, amb un marge de resposta adequat a situacions imprevisibles que igualment es pogueren presentar.  
  
  
Fonaments de dret  
1. Aquesta mesura en matèria de recursos humans s'adopta amb la finalitat de comptar amb recursos suficients per a garantir les mesures assistencials i preventives imprescindibles en el transcurs de la malaltia epidèmica que ens afecta mundialment i troben el seu fonament essencial en la protecció de la salut encomanada a l'Administració pública per l'article 43 de la nostra Constitució.  
2. La Llei 2/2021, de 29 de març, de mesures urgents de prevenció, contenció i coordinació per a fer front a la crisi sanitària ocasionada per la Covid-19, fruit de la convalidació del Reial Decret llei 21/2020, de 9 de juny, estableix en l'article 28 com a mesura per a garantir les capacitats del sistema sanitari en matèria de recursos humans, que serà aplicable en tot el territori nacional, una vegada finalitzat l'estat d'alarma, fins que el Govern declare, de manera motivada i d'acord amb l'evidència científica disponible, la finalització de la situació de crisi sanitària ocasionada per la Covid-19: «Les administracions competents vetlaran per a garantir la disponibilitat suficient de professionals sanitaris amb capacitat de reorganització d'aquests d'acord amb les prioritats a cada moment. En particular, garantiran un nombre suficient de professionals involucrats en la prevenció i el control de la malaltia, el diagnòstic primerenc, l'atenció als casos i la vigilància epidemiològica».  
3. Atesa la situació actual d'evolució de la pandèmia es justifica la pròrroga i/o renovació parcial dels llocs de reforç dels recursos humans del Sistema Valencià de Salut, que implica exclusivament la pròrroga i/o renovació d'una part dels llocs d'acumulacions de tasques creats amb motiu de la pandèmia de Covid-19. El nombre i procediment per a la determinació dels llocs inclosos en aquesta es fonamenta, amb la negociació prèvia amb les organitzacions sindicals representades en Mesa Sectorial de Sanitat, en l'aplicació analògica dels criteris previstos en la disposició addicional 4a del Decret 192/2017, d'1 de desembre, del Consell, pel qual s'aprova el Reglament de selecció i provisió de personal estatutari al servei d'institucions sanitàries públiques del Sistema Valencià de Salut, en relació amb les incorporacions derivades de l'execució de qualssevol dels procediments reglamentaris de selecció i provisió de llocs de treball.  
  
Aquesta aplicació es considera justificada d'acord amb l'obligació constitucional i legal de l'Administració de respectar en la seua actuació els principis d'objectivitat en el servei dels interessos generals, eficàcia, transparència i sotmetiment ple a la llei i al dret, de conformitat amb els articles 103.1 de la Constitució; 3.1 de la Llei 40/2015, d'1 d'octubre, de règim jurídic del sector públic, i 1.3 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic.  
Per tot això, fent ús de les atribucions conferides pel Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública, resolc:  
  
Primer. Pròrroga parcial dels llocs estatutaris temporals eventuals de reforç de la plantilla de les institucions sanitàries autoritzats per a fer front a la Covid-19.  
1. En compliment del manament constitucional i legal de fer efectiu el dret a la protecció de la salut, així com que les actuacions de les administracions públiques sanitàries s'orienten a la garantia de l'assistència sanitària en tots els casos de pèrdua de la salut, ateses les necessitats assistencials i epidemiològiques actuals, serà prorrogat entre l'1 de juny de 2021 i el 31 de desembre de 2021 el nombre de places eventuals de naturalesa estatutària indicat en l'annex d'aquesta resolució per acumulació de tasques de cada categoria, autoritzades amb la finalitat de cobrir les necessitats originades per la crisi sanitària derivada de la pandèmia de Covid-19. Aquesta pròrroga podrà estendre's si la situació ho aconsella.  
2. Respecte de les places i els nomenaments temporals eventuals inclosos en la pròrroga esmentada en l'apartat anterior, es podran adoptar les mesures de mobilitat geogràfica necessàries per a garantir l'assistència adequada, sempre de forma motivada com cal, tenint en compte les necessitats dels departaments de salut, centres de salut pública o centres no departamentals, i informant la junta de personal corresponent.  
  
En aquells casos en què resulte ineludible una modificació de l'àmbit territorial del personal, es realitzarà aplicant el procediment següent:  
a) Mobilitat voluntària: en cas que les gerències dels departaments limítrofs o les direccions de centres sanitaris acordaren la necessitat de mobilitat geogràfica del seu personal per a la gestió de les seues necessitats, i existira voluntarietat del personal objecte d'aquesta mobilitat, s'efectuarà una comunicació a la Direcció General de Recursos Humans de la mesura de mobilitat acordada i el personal afectat, que s'adoptarà mitjançant una resolució de la gerència del departament de salut o direcció del centre sanitari d'origen.  
b) Mobilitat forçosa: en el supòsit de no existir personal voluntari se seguirà el procediment següent:  
1r. El departament de salut o centre sanitari que requerisca l'increment dels recursos de personal (centre de destinació) ha d'efectuar una petició motivada, desglossant les necessitats d'efectius per categories professionals, que cursarà davant la Direcció General de Recursos Humans.  
En el cas d'existir acord entre dos o més departaments o centres sanitaris sobre el personal a adscriure, s'ha d'adjuntar a la sol·licitud la conformitat del departament o centre d'origen.  
2n. Una vegada rebuda la sol·licitud, la Direcció General de Recursos Humans la traslladarà a la Direcció General d'Assistència Sanitària a fi que valore la conveniència de la mesura, i en aquest cas, totes dues direccions generals dictaran una resolució conjunta, motivada com cal, en la qual es determinarà l'abast de les mesures a adoptar.  
3r. Per a adoptar aquesta mesura, s'ha de recórrer a efectius dels departaments o centres limítrofs o més pròxims en el territori, de manera que serà la gerència del departament de salut o centre sanitari d'origen, a través de les direccions respectives, la que designe el personal a adscriure. S'han d'atendre criteris d'idoneïtat especial del personal, ateses les circumstàncies excepcionals d'aquesta crisi.  
En tot cas, aquestes mesures no podran afectar aquells empleats públics o empleades públiques que acrediten necessitats de conciliació familiar o situacions de protecció especial com cures a persones majors, menors o dependents, o que es troben en situació de protecció o vulnerabilitat especial.  
4t. Una vegada dictada per la Direcció General de Recursos Humans i la Direcció General d'Assistència Sanitària la resolució de mobilitat, aquesta serà notificada per correu electrònic als centres d'origen i de destinació, perquè a la comunicació al personal afectat i l'execució posterior. Es notificarà igualment, juntament amb l'expedient complet, als òrgans de representació de personal dels territoris afectats.  
Excepcionalment, i conformement als mateixos procediments abans establits, la mesura de mobilitat geogràfica podrà operar entre departaments no limítrofs.  
Quant al règim de prestació de serveis durant la mobilitat, el personal afectat per aquestes mesures de mobilitat geogràfica se sotmetrà a les directrius d'actuació i prestació assistencial emanades de la direcció del departament o centre de destinació, i percebrà les retribucions que corresponguen en raó al treball realitzat, llevat que foren inferiors a la mitjana de les percebudes en els sis mesos anteriors. Aquestes retribucions seran a càrrec del departament o centre d'origen, així com, si escau, les indemnitzacions per raó del servei (quilometratge, manutenció i allotjament) de conformitat amb la legislació vigent.  
  
Una vegada transcorreguda la situació de necessitat, el personal que haja sigut objecte de mobilitat geogràfica segons el procediment exposat retornarà a la plaça d'origen.  
3. El personal estatutari el nomenament del qual resulte prorrogat ha de gaudir de les vacances i els permisos reportats en el nou període de duració del nomenament durant la vigència d'aquest.  
  
Segon. Renovació dels llocs funcionarials de gestió sanitària creats a conseqüència de la crisi sanitària ocasionada per la pandèmia de Covid-19.  
1. En virtut del manament constitucional i legal de fer efectiu el dret a la protecció de la salut, a la consideració per la Llei 14/1986, de 25 d'abril, general de sanitat de l'epidemiologia com una activitat fonamental del sistema sanitari, i a l'exigència continguda en la Llei 33/2011, de 4 d'octubre, general de salut pública d'afavoriment per les administracions sanitàries públiques de l'existència d'infraestructures adequades per a les activitats de salut pública, la qual cosa comprén els empleats públics que cobrisquen les necessitats específiques en matèria de salut pública i altres funcionaris de gestió sanitària, la Conselleria de Sanitat Universal i Salut Pública aplicarà les mesures excepcionals per al reforç de la plantilla l'adopció de les quals autoritzen o habiliten, si escau, els òrgans competents en cada àmbit d'actuació, d'acord amb la normativa d'aplicable. Aquests llocs també estan inclosos en l'annex.  
  
2. El personal funcionari nomenat a conseqüència de la renovació d'aquests llocs ha de gaudir de les vacances i els permisos reportats en el període de duració del nou nomenament durant la vigència d'aquest.  
  
  
Tercer. Criteris d'aplicació per a la pròrroga i/o renovació parcial dels llocs i nomenaments eventuals de reforç de la plantilla de les institucions sanitàries autoritzats per a fer front a la Covid-19.  
  
Amb la finalitat de determinar els llocs i els nomenaments eventuals concrets autoritzats per la situació de crisi sanitària generada per la pandèmia de Covid-19 que escau prorrogar i/o renovar a partir de l'1 de juny de 2021, s'aplicaran per analogia els criteris incorporats, amb la negociació prèvia amb les organitzacions sindicals presents en la Mesa Sectorial de Sanitat, a la disposició addicional quarta del Decret 192/2017, d'1 de desembre, del Consell, pel qual s'aprova el Reglament de selecció i provisió de personal estatutari al servei d'institucions sanitàries públiques del Sistema Valencià de Salut, referents a l'àmbit de la selecció i provisió de personal en relació amb qualsevol supòsit de concurs oposició que puga afectar la continuïtat de personal temporal, amb les matisacions que es fan constar en l'apartat següent.  
  
Per a la determinació dels nomenaments que es veuran afectats per la no pròrroga i/o renovació, es tindrà en compte, en cada departament de salut, centre extradepartamental o altres centres de gestió, el següent:  
  
En primer lloc, per centre de treball i categoria professional, s'han d'identificar els nomenaments eventuals afectats, de conformitat amb les necessitats assistencials derivades de l'evolució de la pandèmia.  
  
Una vegada identificats, l'ordre de no pròrroga/renovació serà el següent:  
1r. Nomenaments eventuals exercits per personal temporal que voluntàriament no estiga interessat en la pròrroga o renovació. Aquest cas no comportarà penalització en les llistes d'ocupació temporal.  
2n. Nomenaments eventuals exercits per personal temporal no inscrit en la llista d'ocupació temporal vigent, per ordre de menor a major antiguitat en el nomenament. El personal en promoció interna temporal cessarà en últim lloc, per l'ordre de menor a major antiguitat en el nomenament. En cas d'empat s'ha de resoldre a favor de la persona de més edat.  
3r. Nomenaments de personal temporal del torn lliure de la llista d'ocupació temporal de la categoria i, si escau, especialitat, per ordre de menor a major puntuació, d'acord amb la posició que ocupen en les llistes d'ocupació temporal de l'edició vigent.  
4t. Nomenaments de personal temporal inclòs en la llista de promoció interna temporal d'aquesta categoria i, si escau, especialitat, per ordre de menor a major puntuació, d'acord amb la posició que ocupen en les llistes d'ocupació temporal de l'edició vigent.  
S'adverteix que contra aquesta resolució, que posa fi a la via administrativa, es pot interposar un recurs contenciós administratiu en el termini de dos mesos, comptadors des de l'endemà de la seua notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que puga interposar-se qualsevol altre recurs dels previstos en la legislació vigent.  
  
València, 25 de maig de 2021.- La consellera de Sanitat Universal i Salut Pública: Ana Barceló Chico.